Man dreig met selfdood ná hy vrou glo vermoor | Maroela Media
Die polisie die liggaam van vrou met veelvuldige skietwonde in 'n motor in die parkeerterrein ontdek. (Foto: Verskaf)
'n 34-jarige man het Donderdag gedreig om van 'n winkelsentrum in Polokwane se dak te spring nadat hy glo sy eggenoot in 'n motor by dié sentrum doodgeskiet het.
Brig. Motlafela Mojapelo, polisiewoordvoerder, het bevestig dat die man egter in hegtenis geneem is en eersdaags in die landdroshof op aanklag van moord sal verskyn.
"'n Kennis van die man het hom oorreed om nie te spring nie waarna polisiebeamptes hom gegryp het."
Die polisie is omstreeks 14:00 na die Shoprite-winkelsentrum op die hoek van Grobler- en Landdros Marestraat ontbied waar hulle die liggaam van 'n 32-jarige vrou met veelvuldige skietwonde in 'n motor in die parkeerterrein ontdek het.
"Dit blyk uit 'n voorlopige ondersoek dat die oorledene saam met 'n man, wie se identiteit nie bekend is nie, in die motor was toe haar eggenoot daar opgedaag het. 'n Argument het glo ontstaan waarna die man 'n vuurwapen uitgepluk het en die vrou herhaaldelik geskiet het."
Die vrou is op die toneel dood.
Die man het gedreig om van die winkelsentrum se dak te spring. (Foto: Facebook)
Die man wat saam met die oorledene in die motor was, het van die toneel gevlug. Die polisie probeer sy identiteit as deel van die ondersoek vasstel."
Mojapelo sê 'n vuurwapen, wat vermoedelik in die moord gebruik is, is later deur die polisie ontdek en is vir ballistiese toetse gestuur om te bepaal of dit ook gebruik is om ander ernstige misdade mee te pleeg.
"Die motief vir die moord is in dié stadium onbekend, maar huishoudelike geweld kan nie uitgeskakel word nie."
Mojapelo doen 'n beroep op die gemeenskap om professionele hulp in te win indien hulle huishoudelike probleme ervaar.